Hesselagergård
Hesselagergård er en hovedgård (sædegård) på Fyn nær Gudme mellem Nyborg og Svendborg. Den nævnes som tilhørende slægten Bild i 1419 og var fra senmiddelalderen til 1682 i slægten Friis' besiddelse, som stamhus 1548-1572. Siden 1904 har den været i slægten Blixen-Fineckes eje.
Hovedbygningen påbegyndtes 1538, formodentlig af Martin Bussert, for kansler Johan Friis som et sengotisk stenhus i to etager med hjørnetårn i nordøst. Ca. 1548 tilføjedes, sandsynligvis ved Jacob Binck, yderligere en etage, en udkraget vægtergang, et trappetårn midt på sydfacaden samt et hjørnetårn i nordvest. De karakteristiske rundbuegavle, vælske gavle, hvormed bygningen afsluttedes ca. 1550, er inspireret af venetiansk renæssancearkitektur.
Hesselagergårds vælske gavle er blandt de tidligst kendte eksempler i Nordeuropa. Først i de følgende årtier kendes de fra nordtyske byhuse og østtyske slotte som Schwerin og Gadebusch. Indvendig bør den enestående hjortesal i stueetagen over den høje kælder fremhæves. Antagelig inspireret af Gaston Phébus' (1331-1391) skrift Le Livre de la chasse skildres kronvildtjagtens glæder i salens store velbevarede vægfriser. De er sandsynligvis udført af Jacob Binck ca. 1552. Hesselagergård Gods omfatter 553 ha (1996).